Formentera serà el primer territori de tot l’Estat espanyol que limitarà l’entrada de vehicles, a través de l'establiment d'una quantitat màxima que hi puguin circular al mateix temps. La mesura ha estat aprovada aquest dimarts, dia 29 de gener, pel Parlament balear, a través de la Llei per a la Sostenibilitat Ambiental i Econòmica de Formentera.

Solució contundent

La nova norma atorga la capacitat al Consell de Formentera d’imposar una taxa a tots els vehicles de motor que vulguin entrar a l’illa i, sobretot, d’activar de forma temporal la limitació d’accés a l’illa de cotxes, motos i furgonetes particulars o de lloguer. La llei persegueix impulsar de forma decidida l’ús del transport púbic a la petita illa -que reuneix 12.200 habitants censats- i acabar amb la massificació que viuen les seves escasses carreteres durant els estius. Es calcula que cada temporada alta més de 30.000 vehicles de motor circulen per la xarxa viària formenterenca que no arriba als 40 kilòmetres de longitud.

El problema de la massificació va esclatar els estius de 2015, 2016 i 2017, quan l’illa quedà col·lapsada en diverses ocasions per un vertader allau de vehicles de turistes. Segons va poder saber EL TEMPS, les autoritats locals foren alertades per representants sectorials d’hoteleria i restauració de la creixent entrada de turistes que arribaven de la península –normalment des de Dénia, a la Marina Alta, punt de connexió marítima, passant per Eivissa-, accedien a l’illa amb el seu cotxe ben carregat de menjar i beure i dormien en el vehicle aparcat onsevulla durant uns dies, com si tota la petita l’illa fos un càmping. Això, juntament amb el creixement del nombre de turistes que s'allotjaven a hotels o a cases i pisos turístics i llogaven vehicles per moure’s per Formentera, acabà per crear un tap a les carreteres que posaven en vertader perill el paradís que és el minúscul territori.

El Consell formenterenc, de Gent per Formentera, i l'única diputada per l’illa al Parlament, Sílvia Tur, de la mateix formació, espitjaren fort ferm el Govern balear perquè s’acceptés posar algun tipus de limitació a l’accés de vehicles. No fou fàcil ni ràpid. Han hagut de passar molts de mesos de negociacions, converses i estudis jurídics per llimar els potencials problemes legals de la mesura, però finalment s’ha aprovat en el Parlament la dita llei. Un cas insòlit a tot l’Estat. Per primera vegada es limitarà l’entrada de vehicles a un territori. En paraules de Jaume Ferrer, president del Consell de l’illa, “hem assolit el que era una reivindicació de totes les forces polítiques (formenterenques) des de feia anys”, i afegí que “aquesta és la manera de tenir una illa sostenible i més tranquil·la” per als seus residents.

La presidenta del Govern balear, Francina Armengol, s’ha congratulat de l’aprovació de la llei i ha anunciat alhora una ajuda directa de 350.000 euros perquè el Consell de Formentera reforci el transport públic a l’illa. La idea és dotar progressivament la institució insular dels recursos necessaris perquè el transport públic es converteixi en una eficient alternativa del privat. Per assolir l’objectiu s’aniran instal·lant punts de recàrrega per a vehicles elèctrics en punts estratègics de l’illa i, entre d’altres mesures, es promocionaran les línies de busos no contaminants.

Si no hi ha canvis sobre la previsió, el Consell formenterenc té previst activar les limitacions el pròxim estiu. El nombre de vehicles que s’acceptaran serà un càlcul fet a partir de l’afluència dels últims estius. Les companyies navilieres tindran l’obligació d’informar als seus clients de les restriccions d’accés motoritzat a l’illa. Les infraccions previstes per la norma van dels 1.000 fins els 10.000 euros.